Irakilaismies tuomittiin Satakunnan käräjäoikeudessa porilaisen naisystävänsä murhasta elinkautiseen vankeuteen.

29-vuotias irakilaismies kiisti poliisikuulusteluissa ja oikeudessa syyllistyneensä naisystävänsä murhaan. Oikeus kuitenkin katsoi poliisin teknisen tutkinnan todistavan aukottomasti miestä vastaan. HANNA LAASANEN / SK

Satakunnan käräjäoikeus antoi maanantaina tuomionsa Porissa syyskuussa 2018 tehdystä poikkeuksellisen raa’asta henkirikoksesta. Oikeuden mukaan 29-vuotias Irakin kansalainen Alaa Kadhim Mahdi Albu-Salih tappoi porilaisen vuonna syntyneen 1964 naisen, joka oli hänen kihlattunsa.

Mies tuomittiin elinkautiseen vankeuteen, sekä yhteensä yli 70 600 euron korvauksiin naisen omaisille ja muun muassa uhrin asunnon omistajalle.

Ennen tuomion julistamista käräjäoikeus kävi läpi murhasta Albu-Salihille tehdyn mielentilatutkimuksen lopputuloksen. Sen mukaan mies oli murhan tekohetkellä syyntakeinen eli täydessä ymmärryksessä.

Käräjäoikeus antoi murhatapauksesta jo kesäkuussa välituomion, jonka mukaan Albu-Salih oli syyllistynyt porilaisnaisen surmaamiseen. Rikoksen motiiviksi vahvistui oikeuden mukaan mustasukkaisuus ja parisuhteen päättymisestä aiheutunut katkeruus.

Irakilaismiehen 54-vuotias tyttöystävä löytyi surmattuna Porin Itäpuistossa sijaitsevasta asunnosta 16. syyskuuta 2018. Naista oli surmaamisen yhteydessä pahoinpidelty rajusti. Ruumiinavauksessa hänestä löytyi lähes 50 erilaista poisto- tai viiltohaavaa. Lopuksi hänen päänsä oli leikattu lähes kokonaan irti.

Henkirikos paljastui asunnossa sytytetyn tulipalon myötä. Poliisitutkinnassa selvisi, että itsestään sammuneella tulipalolla oli yritetty hävittää naisen ruumista ja peittää verityön jälkiä.

Alaa Albu-Salih saapui maanantaina Satakunnan käräjäoikeuteen kuulemaan tuomiotaan. Hän kiisti oikeudessa syyllistyneensä murhaan ja aikoo valittaa tuomiosta. JOONAS SALLI / SK

Kertomus vaihtui

Oikeudessa ei saatu suoraa näyttöä miehen syyllisyydestä, sillä esimerkiksi tekovälinettä ei ole löydetty ja tarkka tapahtumienkulku jäi osittain epäselväksi.

Albu-Salihin syyllisyyttä tuki kuitenkin vahvasti poliisin tekninen tutkinta. Käräjäoikeus kertoi myös arvioivansa kaikkea saatua näyttöä kokonaisuutena. Oikeus kiinnitti erityistä huomiota siihen, kuinka epäillyn kertomus ulkopuolisesta tekijästä muuttui moneen kertaan poliisin esitutkinnassa. Syytetyn kertomusta tapahtumien kulusta pidettiin muutenkin epäuskottavana.

Albu-Salih kiisti toistuvasti poliisikuulusteluissa ja oikeudessa syyllistyneensä veritekoon ja esitti useita vaihtoehtoisia teorioita surmasta. Hän myös väitti asunnossa olleen paikalla surmailtana toisen Abas-nimisen miehen, joka olisi pahoinpidellyt naista. Toisesta miehestä ei kuitenkaan löytynyt poliisitutkinnassa mitään todisteita.

54-vuotias nainen löydettiin surmattuna Porin Itäpuistossa sijaitsevasta kerrostaloasunnostaan syyskuussa 2018. Henkirikos paljastui surman peittämiseksi sytytetyn tulipalon myötä. JOONAS SALLI / SK

Peseytyi teon jälkeen

Poliisi löysi surma-asunnosta muun muassa miehen jalanjäljet, joissa on ollut uhrin verta. Jäljet saatiin esiin lattiasta vasta kemiallisen käsittelyn jälkeen, sillä lattia oli pesty surmaamisen jälkeen. Lisäksi ruumiin päällä olleissa papereissa oli miehen sormenjälkiä. Oikeuden mukaan paperien tarkoituksena oli ilmeisesti kiihdyttää sytytettyä tulipaloa.

– Tutkimustulokset koskien uhrin asunnon kylpyhuoneessa ollutta ämpäriä sekä selvitys asunnon sähkönkulutuksesta tukevat käsitystä siitä, että vastaaja on siivonnut asuntoa ja peseytynyt siellä teon jälkeen. Lisäksi vastaajan puhelin on ollut sammutettuna rikoksen todennäköisenä tekoaikana, oikeus totesi.

Uhriksi joutunut nainen oli miehen kanssa kihloissa useampaan otteeseen. Ennen surmaa nainen kertoi työkaverilleen pelkäävänsä miestä ja ilmoitti haluavansa erota tästä. Nainen kertoi myös miehen kärsivän rajusta mustasukkaisuudesta ja epäili tämän olevan narsisti. Nainen muuttikin työkaverin avulla pois miehen asunnosta, mutta myöhemmin pariskunta palasi yhteen.

Albu-Salih kertoi maanantaina oikeudessa, ettei aio tyytyä tuomioonsa. Häntä oikeudessa avustanut Jyrki Kangasniemi vahvisti tiedon paikan päällä Satakunnan Kansalle.

Oikeus passitti Albu-Salihin Turun vankilaan kärsimään tuomiotaan. Käräjäoikeuden tuomio ei ole vielä lainvoimainen, sillä siihen voi hakea muutosta ylemmistä oikeusasteista.